[pic] | EUROPA-KOMMISSIONEN |

Bruxelles, den 20.4.2011

KOM(2011) 224 endelig

2011/0091 (NLE)

Forslag til

RÅDETS FORORDNING

om ændring af Rådets forordning (EF) nr. 521/2008 af 30. maj 2008 om oprettelse af fællesforetagendet for brændselsceller og brint

BEGRUNDELSE

1. BAGGRUND FOR FORSLAGET

Begrundelse og formål

Fælles teknologiinitiativer (FTI) blev introduceret i det syvende rammeprogram (RP7)[1] på grundlag af artikel 187 i TEUF (tidligere artikel 171 i TEF) med henblik på at oprette offentligt-private forskningspartnerskaber på EU-plan. Fælles teknologiinitiativer er et udtryk for EU's stærke engagement, hvad angår samordning af forskningsindsatsen, der skal styrke det europæiske forskningsrum og sætte EU i stand til at nå sine konkurrenceevnemål.

Fællesforetagendet for brændselsceller og brint (fællesforetagendet BCB) blev oprettet ved Rådets forordning (EF) nr. 521/2008 af 30. maj 2008. De tre medlemmer, industrigruppen, forskningsgruppen og Europa-Kommissionen, finansierer i fællesskab de administrative omkostninger og driftsomkostningerne.

Det var fra starten en betingelse for industriens deltagelse, at den skulle yde et kontanttilskud til dækning af 50 % af de løbende omkostninger (som deles med Kommissionen), og at industriens bidrag til driftsomkostningerne i form af naturalydelser mindst skulle svare til Kommissionens bidrag.

Siden oprettelsen har fællesforetagendet BCB offentliggjort tre indkaldelser af forslag: det første på 28,1 mio. EUR, det andet på 73,1 mio. EUR og det tredje på 89,1 mio. EUR. Bestemmelsen om, at industriens bidrag til driftsomkostningerne mindst skal svare til Kommissionens, betyder, at industrien også dækker bidraget til de øvrige deltagere (herunder universiteter, forskningscentre, offentlige organer osv.) for alle typer aktiviteter (herunder grundforskning).

På baggrund af fællesforetagendet BCB’s første to indkaldelser af forslag bør finansieringsloftet kontrolleres systematisk og nedjusteres for alle deltagere. For de to første indkaldelser har kravet om at modsvare Kommissionens bidrag resulteret i en betydelig reduktion af godtgørelsen af direkte omkostninger. For store virksomheder faldt bidraget fra 50 % til 33 % og for SMV'er og forskningsorganer fra 75 % til 50 %.

Finansieringsniveauet er væsentligt lavere end under FP7 (herunder initiativet for grønne biler i Europa for batteridrevne elbiler) og under F&U-programmerne om brændselsceller og brint uden for Europa. På grund af de lave finansieringssatser og den finansielle og økonomiske krise, som påvirker den del af industrien, der arbejder med denne fremtidige teknologi, er deltagelsen i fællesforetagendet BCB's aktiviteter på nuværende tidspunkt lavere end først forventet. Vi kan forvente, at både industrien og forskningssamfundet mister interessen, hvis vi fortsætter i samme spor.

Derudover opfordres offentlige nationale og regionale finansieringskilder til, og i nogle tilfælde ligefrem forventes de, at bidrage til projekterne. Det tager den nuværende forordning imidlertid ikke højde for. I den nye version foreslås det, at ikke kun industriens eget bidrag, men også andre involverede juridiske personers bidrag medregnes, når Kommissionens bidrag skal modsvares.

I tilfælde af at bidragene gentagne gange ikke svarer til Kommissionens, skal denne først analysere situationen og derefter beslutte, hvilke foranstaltninger der skal træffes, og i artikel 12, stk. 7, andet led, i bilaget til forordning (EF) nr. 521/2008 ændres derfor "reducerer Kommissionen" til " kan Kommissionen reducere…".

Derudover er industri- og forskningsgrupperne forpligtet til at yde deres bidrag til fællesforetagendet BCB’s budget for de løbende omkostninger som et kontanttilskud "på forhånd inden hvert regnskabsårs begyndelse". Finansieringsaftalen mellem Kommissionen og fællesforetagendet BCB, som er indgået efter oprettelsen af fællesforetagendet BCB, fastsætter, at Kommissionen kun betaler sine bidrag i rater i løbet af regnskabsåret. Det er derfor rimeligt at indrømme de to grupper de samme vilkår.

På nuværende tidspunkt fastsættes finansieringsniveauet efter hver evaluering. For at gøre det mere forudsigeligt for modtagerne er det nu muligt at specificere minimumsfinansieringsniveauet i en given indkaldelse af forslag.

Formålet med forslaget er at tilpasse bestemmelserne til ovenstående vilkår.

- Generel baggrund

Brændselscelle- og brintteknologi (BCB) er en lovende og langsigtet energiløsning, der kan anvendes i alle økonomiske sektorer og giver en lang række energifordele inden for sikkerheds-, transport-, miljø- og ressourceeffektivitet. De forventes at spille en stor rolle i EU’s overgang til et lavkulstofsamfund og i målsætningen om at reducere drivhusgasemissionerne med mere end 85 % inden 2050.

BCB-teknologi giver slutbrugeren en række anvendelsesmuligheder: 1) stationær, f.eks. til energi og/eller varme, ii) transport, f.eks. til strøm til biler, busser og tog, og iii) bærbar, f.eks. til strøm til bærbare computere og mobiltelefoner. I de seneste år har BCB-industrien gjort betydelige fremskridt, både hvad angår teknologiudvikling inden for alle de ovennævnte områder, men især inden for forbedring af ydeevnen og nedbringelse af omkostninger.

Inden for transportsektoren, som er det mest synlige marked med det største potentiale for at reducere drivhusgasemissionerne, er der på baggrund af fakta fra industrien for nylig lavet en undersøgelse, hvori det konkluderes, at der ved brug af elektriske brændselscellekøretøjer og elektriske batteridrevne køretøjer er gode muligheder for at reducere CO2-emissionerne og lokale emissioner. Begge former kan blive rentable og supplerende alternativer til konventionelle køretøjer med forbrændingsmotorer inden 2025 eller endda tidligere, hvis der indføres passende skattefradrag og/eller skatteincitamenter. Det vurderes også i undersøgelsen, at udgifterne til en infrastruktur til distribution af og detailhandel med brint i løbet af de kommende årtier vil udgøre 5 % af de samlede udgifter til elektriske brændselscellekøretøjer (1000-2000 EUR pr. bil), hvilket kan sammenlignes med at etablere en infrastruktur til opladning af elektriske batteridrevne køretøjer og hybride plug-in-køretøjer, og det retfærdiggør dermed at bygge en brintinfrastruktur.

For fuldt ud at drage nytte af BCB-teknologien er der brug for fortsat og stabil offentlig støtte og ledsagende politiske foranstaltninger for at overvinde de sidste teknologiske, økonomiske og institutionelle hindringer, der står i vejen for en omfattende markedsføring. På trods af den finansielle krise arbejder EU’s største konkurrenter på området (USA, Japan, Sydkorea og Kina) hårdt for at overvinde disse hindringer via FTU-programmer, politiske foranstaltninger og markedsføring.

Gældende bestemmelser på det område, forslaget vedrører

I overensstemmelse med artikel 187 i TEUF er der oprettet 4 andre fællesforetagender (tidligere artikel 171 i TEU), nemlig SLEAN SKY, IMI, ARTEMIS og ENIAC. Hvert fællesforetagendes bestemmelser er tilpasset det pågældende områdes særlige forhold.

Overensstemmelse med EU's andre politikker og mål

Som led i et af de initiativer, der blev lanceret i januar 2007 i meddelelsen "En energipolitik for Europa"[2], er Kommissionen i øjeblikket i gang med at udvikle en europæisk strategiplan for energiteknologi (SET-plan)[3]. Den skal være retningsgivende for den energiteknologiske udvikling i de kommende årtier, sikre effektive og kulstoffattige teknologier, herunder brændselsceller og brint, og munde ud i et mere bæredygtigt energisystem. Europa-Parlamentet vedtog en skriftlig erklæring[4] i maj 2007, hvori EU-institutionerne blev opfordret til at støtte brændselscelle- og brintteknologierne til bærbar og stationær brug og brug i transportsektoren gennem et partnerskab med engagerede regioner og byer, SMV’er og civilsamfundets organisationer.

Den foreslåede forordning er i overensstemmelse med EU-politikkerne for forskning. Den er ligeledes i overensstemmelse med den nye Lissabon-strategi[5] og Barcelona-målsætningerne om, at EU inden 2010 skal investere 3 % af BNP i forskning og udvikling. Det syvende rammeprogram (RP7) (2007-2013) er afgørende for, at EU når disse målsætninger. Det afspejler endvidere enigheden om, at hvis EU skal opnå et større udbytte af FTU&U-investeringerne og blive en konkurrencedygtig og dynamisk videnbaseret økonomi, må vi øge indsatsen.

Initiativet er en del af en bred og ambitiøs EU-strategi, der sigter mod at takle innovationskløften, og som bl.a. omfatter forslaget om at oprette et Europæisk Teknologisk Institut.

2. RESULTATER AF HØRINGER AF INTERESSEREDE PARTER OG AF KONSEKVENSANALYSER

Høring af interesserede parter og ekspertbistand |

IKKE RELEVANT |

Konsekvensanalyse IKKE RELEVANT |

3. FORSLAGETS JURIDISKE INDHOLD

Resumé af forslaget

Forslaget består af en rådsforordning om ændring af Rådets forordning om oprettelse af fællesforetagendet for brændselsceller og brint.

Retsgrundlag Retsgrundlaget for forslaget er artikel 187 i traktaten om Den Europæiske Unions funktionsmåde. |

Nærhedsprincippet og proportionalitetsprincippet IKKE RELEVANT |

Valg af instrument |

Rådets forordning om ændring af Rådets forordning (EF) nr. 521/2008. |

4. BUDGETMÆSSIGE KONSEKVENSER

Der er ingen finansielle virkninger i forhold til det oprindelige budget for denne rådsforordning. De foreslåede ændringer vil give bedre mulighed for at bruge det planlagte budget.

EU’s bidrag, der samlet udgør 470 mio. EUR, kommer fra følgende RP7-budgetposter under særprogrammet "Samarbejde": energi, nanovidenskab, nanoteknologi, materialer og ny produktionsteknologi, transport (herunder luftfart) og miljø (herunder klimaændringer) i GD RTD, transport i GD MOVE og energi i GD ENER.

5. YDERLIGERE OPLYSNINGER

[…]

2011/0091 (NLE)

Forslag til

RÅDETS FORORDNING

om ændring af Rådets forordning (EF) nr. 521/2008 af 30. maj 2008 om oprettelse af fællesforetagendet for brændselsceller og brint (EØS-relevant tekst)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 187 og 188,

under henvisning til forslag fra Europa-Kommissionen,

under henvisning til udtalelse fra Europa-Parlamentet[6],

under henvisning til udtalelse fra Det Europæiske Økonomiske og Sociale Udvalg[7] og

ud fra følgende betragtninger:

1. Fællesforetagendet for brændselsceller og brint (fællesforetagendet BCB) blev oprettet den 30. maj 2008 af de stiftende medlemmer, industrigruppen og Kommissionen.

2. Forskningsgruppen blev medlem af fællesforetagendet BCB den 14. juli 2008. Gruppen bidrager til fællesforetagendet BCB både i kontantform og i form af naturalydelser. På grund af fællesforetagendet BCB’s særlige sammensætning samt dets regler og karakter, målsætninger og aktiviteter kan resultaterne komme både forskningsgruppens og industrigruppens medlemmer til gavn. Naturalydelser fra både industri- og forskningsgruppen bør derfor medregnes som modsvarende midler.

3. I betragtning af at forskningsgruppen er blevet medlem af fællesforetagendet BCB, er det rimeligt at betragte forskningsorganisationers bidrag i form af naturalydelser (herunder universiteter og forskningscentre) som svarende til Kommissionens bidrag, jf. vedtægternes artikel 12, stk. 3.

4. Fællesforetagendet BCB har været operationelt i mere end to år, og den fulde driftscyklus med offentliggørelse af indkaldelse af forslag, vurdering af forslag, forhandlinger om finansiering og indgåelse af tilskudsaftaler er i denne periode fuldt ud gennemført. Erfaringen fra den periode viser, at alle deltageres maksimale finansieringsniveau til fællesforetagendets projekter skal nedsættes betydeligt. Som følge heraf er deltagelsen i fællesforetagendet BCB’s aktiviteter betydeligt lavere end først forventet.

5. I overensstemmelse med artikel 26 i bilaget til forordning (EF) nr. 521/2008 om oprettelse af fællesforetagendet for brændselsceller og brint[8] har bestyrelsen godkendt ændringerne til denne forordning.

6. Hvis naturalydelser fra alle juridiske deltagende enheder blev betragtet som svarende til Kommissionens ville forskningsgruppens medlemskab blive anerkendt, finansieringsniveauet forbedret, og det grundlæggende princip om, at bidraget skal svare til Kommissionens ville stadig blive overholdt, samtidig med at der tages hensyn til de forskellige deltageres behov for en rimelig og afpasset finansieringsnedsættelse.

7. Programkontorets løbende udgifter dækkes af fællesforetagendets tre medlemmer. Alle medlemmerne af fællesforetagendet bør derfor have den samme betalingsplan.

8. Kommissionen bør derfor gives en vis fleksibilitet med hensyn til de foranstaltninger, der træffes, i tilfælde af at betalingerne ikke modsvarer Kommissionens.

9. På nuværende tidspunkt fastsættes finansieringsniveauet efter hver evaluering. For at gøre det muligt for modtagerne at vurdere omfanget af den potentielle finansiering bør det være muligt at fastsætte et minimumsfinansieringsniveau for en given indkaldelse.

10. Forordning (EF) nr. 521/2008 bør derfor ændres —

VEDTAGET DENNE FORORDNING:

Artikel 1

Forordning (EF) nr. 521/2008 ændres som angivet i bilaget til nærværende forordning.

Artikel 2

Uanset artikel 12, stk. 3, i bilaget til forordning (EF) nr. 521/2008 berører denne ændringsforordning ikke de rettigheder og forpligtelser, der følger af tilskudsaftalen og andre kontrakter indgået af fællesforetagendet før datoen for denne forordnings ikrafttrædelse. Især det øvre finansieringsloft berøres ikke.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende .

Bilagets stk. 3, litra a), anvendes dog fra den 14. juli 2008.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […]

På Rådets vegne

Formand

BILAG

I forordning (EF) nr. 521/2008 foretages følgende ændringer:

11. Artikel 6 ændres således:

a) Stk. 2 affattes således:

"2. Fællesforetagendet BCB kan oprette sin egen interne revisionskapacitet."

I bilaget til forordning (EF) nr. 521/2008 foretages følgende ændringer:

12. Artikel 2 ændres således:

a) Første og andet led i stk. 2 affattes således:

"– sikrer, at dens bidrag til fællesforetagendet BCB’s ressourcer i henhold til artikel 12 i disse vedtægter ydes på forhånd som et kontanttilskud til dækning af 50 % af fællesforetagendet BCB’s løbende omkostninger og overføres til fællesforetagendet BCB’s budget i aftalte afdrag

– sikrer, at erhvervslivets bidrag til gennemførelsen af de FTU-aktiviteter, der finansieres af fællesforetagendet BCB, sammen med de andre deltageres bidrag mindst svarer til EU’s bidrag"

b) Fjerde led, andet underafsnit, i stk. 3 affattes således:

"– sikrer, at dens bidrag til fællesforetagendet BCB’s ressourcer i henhold til artikel 12 i disse vedtægter ydes på forhånd som et kontanttilskud til dækning af 1/12 af fællesforetagendet BCB’s løbende omkostninger og overføres til fællesforetagendet BCB’s budget i aftalte afdrag."

13. Artikel 12 ændres således:

a) Stk. 3 affattes således:

"3. Fællesforetagendet BCB’s driftsomkostninger dækkes over EU’s finansielle bidrag og bidrag fra de juridiske enheder, der deltager i aktiviteterne. Bidraget fra de juridiske enheder, der deltager, skal være mindst lige så stort som EU’s finansielle bidrag.

Indtægter behandles i overensstemmelse med reglerne om deltagelse opført i Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013)[9]. Denne bestemmelse finder anvendelse fra datoen for forskningsgruppens medlemskab af fællesforetagendet BCB."

b) Stk. 7 ændres således:

i) Underafsnit 2 og 3 erstattes af følgende:

"Hvis vurderingen fastslår, at bidraget fra de juridiske enheder, der deltager, ikke når op på det krævede niveau, kan Kommissionen reducere sit bidrag det efterfølgende år.

Hvis det fastslås, at bidraget fra de juridiske enheder, der deltager, i to år i træk ikke når op på det krævede niveau, kan Kommissionen foreslå Rådet at ophæve fællesforetagendet BCB."

14. I artikel 15 indsættes som stk. 4:

"4. Bestyrelsen kan beslutte at fastsætte et minimumsfinansieringsniveau for hver deltagerkategori ved en given indkaldelse af forslag."

FINANSIERINGSOVERSIGT TIL FORSLAG

Forslaget har ingen virkninger for EU-budgettet.

(Jf. artikel 28 i finansforordningen og artikel 22 i gennemførelsesbestemmelserne)]

[1] EUT L 412 af 30.12.2006, s. 1.

[2] En energipolitik for Europa, KOM(2007) 1 endelig, 10. januar 2007.

[3] Mod en strategisk energiteknologiplan for EU, KOM(2006) 847 endelig, 10. januar 2007.

[4] Skriftlig erklæring i henhold til forretningsordenens artikel 116 om indførelse af en grøn brintøkonomi og gennemførelse af en tredje industriel revolution i Europa gennem et partnerskab med engagerede regioner og byer, SMV’er og civilsamfundets organisationer, Europa-Parlamentet 0016/2007, maj 2007.

[5] KOM(2005) 24.

[6] EUT C […] af […], s. […].

[7] EUT C […] af […], s. […].

[8] EUT L 153 af 12.6.2008, s. 1.

[9] EUT L 412 af 30.12.2006, s. 1.